runetrust/blame-folketinget-dk huggingface dataset:
Pelle Dragsted (EL), 2024-10-03:
Nu synes jeg, det bliver en anelse farverigt fra ordførerens side.
Ja, det kan jeg i den grad garantere.
Jeg var allerede inde på tidligere, hvad det var, der konkret var virkeligheden på de her møder, som B.T. – synes jeg – helt urimeligt har kaldt terrormøder.
Der var tale om, at vores tidligere folketingsmedlem havde et møde med en internationalt anerkendt, lovlig ngo, og der var muligvis nogle, der havde nogle forbindelser til PFLP, men det vidste vores ordfører ikke.
Hvis det var sådan, at der var tale om farlige personer, mon så ikke de var blevet nægtet indrejse i Danmark eller adgang til Christiansborg?
Men hvis vi lige skræller alt det farverige fra ordføreren af, vil jeg bare gentage, hvad jeg har sagt, altså at for mig er det afgørende, at der ikke hersker nogen tvivl om Enhedslistens synspunkter på det her område: Vi fordømmer enhver form for vold mod uskyldige civile, uanset om den begås af Hamas eller DFLP eller PFLP eller af Netanyahus regering i Gaza.
Mikkel Bjørn (DF), 2024-10-03:
Tak for det.
Vi har i lighed med andre med forfærdelse i den seneste tid kunnet læse den perlerække af historier, der har været om Enhedslistens terrorforbindelser.
Jeg nævner bare penge, der er blevet sendt til terrorister, en samarbejdspartner, der deltog i terrorangrebet den 7. oktober og bl.a. i henrettelsen af en civil praktikant fra Tanzania, medlemmer af Enhedslisten, der er sigtet for terrorbilligelse, fremtrædende medlemmer, der for nylig er rejst ned og har mødtes med terrororganisationer, folketingsmedlemmer, der har inviteret terrorister ind på Christiansborg, og medlemmer af Enhedslistens hovedbestyrelse, der stadig den dag i dag mener, at pengestrømmen til terrororganisationerne skal genoptages.
Pelle Dragsted (EL), 2024-10-03:
Igen vil jeg gerne understrege, at nogle af de her udtalelser, der har været, og som har forsvaret f.eks. DFLP, kommer fra enkelte menige medlemmer, som ikke repræsenterer Enhedslisten.
De er i modstrid med Enhedslistens politik.
Når det er sagt, vil jeg sige, at ja, jeg har jo sagt meget klart, at der skal trækkes en klar streg i sandet.
Jeg er træt af, at de udtalelser har været gentaget.
Jeg er træt af, at det kan skabe tvivl om, hvad vi står for, også selv om det kun er nogle enkelte medlemmer.
Det skal der ikke herske tvivl om.
I Enhedslisten er det vores hovedbestyrelse, der har kompetencen til at ekskludere nogen eller til at træffe nogle af de andre foranstaltninger, som spørgeren taler om, og jeg har fuld tillid til, at vores hovedbestyrelse står vagt om vores demokratiske beslutninger i Enhedslisten.
Steffen Larsen (LA), 2024-10-03:
Det er også derfor, det kan undre en, ikke?
For historikken i Enhedslisten er jo desværre alt for tydelig.
Jeg synes måske, man mangler det der endelige opgør med den fortid.
Nu har hr. Pelle Dragsted jo selv arbejdet sammen med et tidligere blekingegadebandemedlem og sagt, at han plejer omgang med ham, samtidig med at man igen og igen kan se de her historier om folk i Enhedslisten, som synes, at DFLP og PFLP er nogle alle tiders folk.
Hvad er det egentlig, man tager et opgør med?
Man er jo nødt til at få taget et opgør med det her på et eller andet tidspunkt, hvis man vil være et ordentligt demokratisk parti.
Pelle Dragsted (EL), 2024-10-03:
Vi plejer nu at holde vores årsmøder i Hafnia-Hallen ude i Valby.
Jamen jeg synes egentlig, jeg har svaret klart, og jeg er faktisk glad for at få de her spørgsmål.
Det er også derfor, jeg har brugt lidt tid på at give nogle interview de seneste dage.
For mig er det at være venstreorienteret at stå vagt om menneskerettighederne.
Det er en helt central værdi, og jeg synes, der er alt for mange, der ikke gør det.
Jeg synes også, ordførerens parti har været alt, alt for ringe til at være konsistent, også i sin fordømmelse af de krigsforbrydelser, som bliver begået fra israelsk side i den her konflikt.
Men hvis jeg skal kunne stå rent og klart og ikke selv blive beskyldt for hykleri, skal der ikke være vaklen i geledderne i fordømmelsen af alle former for terror, og det er derfor, det her er så vigtigt for mig, og det tror jeg også godt folk har kunnet mærke, også sidste gang jeg var i en debat her.
Det er jeg slet ikke i tvivl om.
For det er ikke kun mig; der er mange i vores parti, som er rigtig trætte af, at der er nogle enkelte, der ødelægger det for de mange.
Steffen Larsen (LA), 2024-10-03:
Vi kan fortsætte i samme spor næsten, kan jeg forstå.
For jeg kan jo læse i Information, at hr. Pelle Dragsted egentlig synes, de her folk, der er terrorsympatisører og lignende, skulle tage og forlade Enhedslisten.
Der må jeg jo give hr. Pelle Dragsted ret, altså ret i, at de skulle tage og forlade Enhedslisten.
Men det er jo også sådan, at man i et parti kan have eksklusionsparagraffer og kan gøre andet for at komme af med medlemmer, som man synes har uønskede holdninger, eller som man simpelt hen synes er inkompatible i den måde, de opfører sig på og agerer på, i forhold til partiets værdier.
Der er spørgsmålet jo her til Enhedslistens værdier.
Hvilke værdier er det, der gør, at man tænker, at det er sundt og godt at bevare folk, der har de her terrorsympatier, i partiet?
For I vil jo ikke ekskludere dem, eller I kan ikke, og til det der med, at man ikke kan, vil jeg sige, at I jo kan tage det på jeres næste landsmøde eller lignende.
Nu kan jeg ikke huske, hvad det hedder, når I holder fest i Nørrebrohallen, men man må jo konkludere, at der kunne I så tage og sige: Jamen vi skal have en eksklusionsparagraf; vi er nødt til at kunne komme af med folk, som er deciderede terrorsympatisører.
Pelle Dragsted (EL), 2024-10-03:
Nu tror jeg også, man lige skal sortere lidt i nogle af de historier, som forskellige medier har omtalt.
B.T. har så siden hen sagt, at de er mistænkt for at have en tilknytning til, jeg tror, det er PFLP.
Det er omstridt, men hvis det er tilfældet, var det ikke noget, Christian Juhl havde nogen som helst viden om.
Men det må vi tage lidt senere.
Tiden gik.
Charlotte Munch (DD), 2024-10-03:
Det er jeg naturligvis rigtig glad for at høre.
Men når jeg ikke har fulgt ordentligt med og jeg måske har misset det her, er det, fordi jeg til en debat blev belært af herboende palæstinensere om, at Hamas ikke er en terrororganisation, men en frihedskæmpende organisation, og der hørte jeg nemlig ikke ordførerens kollega modsige det.
Så jeg ville bare lige være helt sikker på, at Enhedslisten naturligvis mener, at Hamas er en terrororganisation.
Pelle Dragsted (EL), 2024-10-03:
Jeg tror, vi nok har sådan en grundlæggende principiel uenighed her.
For det lyder på ordføreren, som om ordføreren mener, at man først skal kunne gå på pension, når man er nedslidt, altså at det, at man er nedslidt, ligesom skal være adgangsbilletten til at gå på pension.
Så er problemet med Arnepensionen, at der ikke er så mange, der bruger den, og hvorfor er der ikke det?
Det er bl.a., fordi ydelsen på den er utrolig lav.
Den er rigtig svær at leve for, hvis du kommer fra et job som tømrer, stilladsarbejder eller butiksassistent, og det skal vi have kigget på.
Så er der det andet problem med Arnepensionen, og det er jo, at den bliver udhulet gradvis af det velfærdsforlig, som ordføreren er en stolt – en af de sidste stolte, tror jeg – deltager i, og som jo løbende sætter pensionsalderen op for alle danskere.
Der er Arnepensionen så indrettet sådan, at den flytter med op, og det starter allerede i 2026.
Så vi vil gerne forbedre Arnepensionen, både på ydelsessiden og i forhold til at sikre, at den skal forlænges, når pensionsalderen stiger.
Charlotte Munch (DD), 2024-10-03:
Jeg har jo deltaget i en hulens masse debatter, samråd og alverdens ting med Enhedslistens medlemmer om lige præcis krigen i Mellemøsten.
Og noget af det, som jeg har undret mig over i mange af de her debatter, er, at jeg aldrig har hørt Enhedslisten klart tilkendegive, at Hamas er en terrororganisation.
Jeg kunne egentlig godt tænke mig at høre, hvad ordførerens holdning er til det.
Er Hamas en terrororganisation?
Mona Juul (KF), 2024-10-03:
Jeg tror faktisk, at vi i De Konservative langt hen ad vejen er meget enige med Liberal Alliance i, at de borgerrettigheder, vi har i det her land, skal respekteres.
Jeg er ikke nok nede i tallene til at sige, hvordan konsekvenserne så er nu, og hvordan vi kan forbedre dem.
Men jeg er ret sikker på, at vi langt hen ad vejen kunne være enige om mange af de tiltag, der måske er behov for.
Katrine Daugaard (LA), 2024-10-03:
Jamen I har også taget nogle meget vigtige initiativer.
Fru Mai Mercado indførte jo bl.a. lov om brug af danmarkskortet, som jeg finder meget, meget vigtigt, og hvor vi netop får kommunalpolitikerne til at forholde sig til deres omgørelsestal.
Men omgørelsestallene er jo bare afsindig høje, så bør det ikke også have nogle konsekvenser, når lovgivningen i kommunerne ikke bliver overholdt og der sker brud på borgernes retssikkerhed og de ikke får det, de faktisk er berettiget til?
Mona Juul (KF), 2024-10-03:
Der er ikke nogen tvivl om, at vores retspolitik går på to ben.
Den handler både om straf, som jo går ud på at fjerne forbrydere og kriminelle fra gaden, hvis man kan sige det sådan, lige meget hvad det er for en forbrydelse, og det handler om retfærdighed.
Og så går den selvfølgelig også på et ben, der handler om, hvordan vi sikrer forebyggelse, og hvordan vi kan resocialisere.
Det går altid på to ben.
Så man kan ikke kun stå med hammeren, og man kan ikke kun stå med forebyggelsestiltag.
Der prøver vi altid at spille begge dele ind.
Men ikke desto mindre er det næsten alle vores udspil, hvor vi har begge dele med, og vi ønsker at stå på begge ben.
Vi synes faktisk, det er meget vigtigt.
Katrine Daugaard (LA), 2024-10-03:
Jeg vil også sige tak for et rigtig godt samarbejde med Konservative og især på socialområdet, hvor jeg jo er ordfører.
Jeg synes, I er kommet med nogle rigtig gode beslutningsforslag, bl.a. om sexarbejdere og udvidet behandlingsgaranti i forhold til alkoholisme.
Der, hvor der måske er en lille forskel, er, når det gælder Konservatives optagethed af strengere straffe på retsområdet, og at den lovgivning, vi sidder og laver her, jo selvfølgelig skal overholdes.
Kunne fru Mona Juul uddybe, hvad Konservative egentlig har visioner for også at tage hånd om de lovbrud, vi ser ude i kommunerne?
Lisbeth Bech-Nielsen (SF), 2024-10-03:
Tak for det.
SF og Konservative deler jo faktisk en hel del, både ambitioner på det grønne område, familiepolitik osv.
Jeg spurgte hr. Alex Vanopslagh om det udspil, der er kommet fra Liberal Alliance, og jeg vil også høre fru Mona Juul, om det er noget, De Konservative kunne støtte.
For for mange år siden blev der jo lavet automatisk særeje på pensioner, og det blev dermed undtaget resten af den formue, som man deler i et ægteskab og deler ved skilsmisse.
Det var jo nok med forhåbningen om, at ligestillingen ville gå i en retning, så det egentlig ikke ville betyde så meget.
Vi kan bare se på tallene, at det betyder rigtig, rigtig meget, og dermed er der også en meget kontant straf til kvinder, som oven i at være gravide, føde, tage størstedelen af barslen og oftest at gå på deltid og tage flest af barnets sygedage så også får en økonomisk straf i form af mindre livsindkomst og pension.
Er det noget, som De Konservative kunne overveje at kigge på?
Mona Juul (KF), 2024-10-03:
Jeg mener helt alvorligt, at jeg vil gøre alt for at få konservativ politik igennem i en blå regering, ligesom Socialdemokratiet forsøger at få sin politik igennem, lige meget hvilken regering man har siddet i.
Så kan det være, at der er nogle særlige områder, og det er der jo ikke nogen hemmelighed i.
Er jeg vild med rodeotyre og airfryers, altså hvis man ikke kan finde ud af at lave mad?
Nej, det synes jeg simpelt hen er træls.
Det er der ikke nogen tvivl om, og det kunne jeg absolut godt have undværet.
Det er der ikke nogen hemmelighed i.
Det synes jeg da er ret tydeligt for enhver.
Mener jeg stadig væk, at vi kunne have lavet en grøn trepart?
Det håber og tror jeg på.
Måske var der også andre partier, der kunne have hjulpet mig, uanset hvad det var for en regeringskonstellation, man var i.
Thomas Skriver Jensen (S), 2024-10-03:
Jeg synes simpelt hen, at svaret bliver en lille smule for billigt.
Altså, vi taler om partier – nu nævnte jeg som eksempel Danmarksdemokraterne – hvor man har holdt rallyfester, reddet på rodeotyre og serveret Nejere , og der tror fru Mona Juul helt alvorlig talt, at man, fordi Det Konservative Folkeparti er et grønt parti, kunne lave noget mere ambitiøst og trække dem længere, end det er lykkedes at trække en aftale hen nu, altså at det vil man kunne gøre med en blå regering.
Mener fru Mona Juul helt alvorligt, at det kunne man godt?
Mona Juul (KF), 2024-10-03:
Man kan jo tro og tro.
Det, jeg håber på, er, at vi får et blåt flertal, og så er jeg sikker på, at i det tilfælde kan jeg og Det Konservative Folkeparti få noget på det grønne område.
Så kan vi drive den agenda, og så kan det være, at der er andre blå partier, der vil drive en anden agenda.
Det er vel ikke anderledes end at få tre så forskellige partier som S, V og M til at sidde ved det samme bord.
Ærlig talt ville det godt nok have været vildt for bare 2-3 år siden at tro, at Socialdemokraterne og Venstre skulle sidde i samme regering, for det var faktisk Venstre, der i allerhøjeste grad kastede sig over statsministeren.
Det var det jo, og nu sidder man så ved samme bord.
Det er flot, og det er alle tiders, men det kan andre da også finde ud af.
Lad mig lige sige, for jeg ved noget om myrer, at det er godt, at der kom en rød skovmyre frem dernedefra og bed lidt og kom med noget myresyre, for det er nemlig det, de røde skovmyrer kan.
Thomas Skriver Jensen (S), 2024-10-03:
Tak for det.
Og tak til fru Mona Juul for en god tale.
Jeg synes så, det var lidt et mærkeligt valg at vælge en myretue, for hvis man googler myretue, finder man jo ud af, at en myretue er sådan et sted, hvor der er nogle arbejdsmyrer, som knokler, og så sidder der en dronning øverst i butikken og styrer det hele.
Og jeg troede, at det var det billede, højrefløjen prøvede at tegne af Socialdemokratiet i demokratiet i hele sidste valgperiode.
Det synes jeg var et lidt mærkeligt billede.
Jeg vil godt vende en lille smule tilbage til det spørgsmål, hr. Henrik Frandsen stillede i forhold til grøn trepart, for jeg synes, at fru Mona Juul kommer lidt nemt omkring det, når hun får lov til at sige, at det kunne vi sagtens have lavet i blå blok alene.
Så vil jeg bare minde om, at fru Inger Støjberg, som jo gør sig selv til klogere end både den nationale formand, men også mange af de lokale formænd i Landbrug & Fødevarer, på forhånd meldte ud, at det ikke kom til at ske sammen med Danmarksdemokraterne.
Og hr. Morten Messerschmidt stod i afslutningsdebatten og truede med at trække Dansk Folkeparti ud af klimaloven, hvis det var den vej, man endte med at gå, og han gjorde det sådan set også efterfølgende.
Tror man virkelig på, altså sådan helt seriøst og ærligt, at det kunne lade sig gøre med de to partier i blå blok, hvis der nu skulle være et blåt flertal efter næste valg?
Det tror jeg nemlig ikke.
Mona Juul (KF), 2024-10-03:
Spørgeren ved jo udmærket godt, at det udspil, vi har lavet, er fuldt finansieret.
Det kan enhver da læse sig til.
Nogle af pengene kommer fra erhvervsstøttemidlerne, og vi har ovenikøbet overfinansieret det, fordi det er sådan, vi gør det.
Så er vi nemlig sikre på, at vi, hvis der kommer spørgsmål til det, ved, at hvis der er et eller andet, vi har misset, så er der styr på det.
Det er da et fuldt finansieret udspil, og det er noget af det, der kan komme til at gøre en verden til forskel for Danmark i forhold til iværksætteri, i forhold til selvstændige og i forhold til de arbejdspladser, som vi hver især enten er ansat ved eller er afhængige af, fordi vi er ansat i den offentlige sektor.
Det er da helt afgørende.
Hans Andersen (V), 2024-10-03:
Ordføreren står og taler om både en flad aktieskat og selskabsskattelettelser til 12 mia. kr., men det, ordføreren så finansierer det med, er 2,5 mia. kr.
Det er 2,5 mia. kr., Konservative nu foreslår at finde ved at fjerne forskellige måder, hvorpå vi understøtter især iværksætteri, og så hænger regnestykket bare ikke sammen.
Jeg har stor respekt for partier, der fremsætter forslag og tiltag, men de skal jo finansieres, og de her 12 mia. kr. er jo ikke finansieret.
Lisbeth Bech-Nielsen (SF), 2024-10-03:
Det kan vi jo tale videre om.
For det fungerede jo i hvert fald indtil 2007, hvor hr. Troels Lund Poulsen var minister og lavede det om.
Dengang var det jo netop, fordi man tænkte, at ligestillingsproblemerne ville løse sig selv ad åre, men det har faktisk stået stille.
Men jeg tager imod den udstrakte hånd i forhold til måske sammen at kigge på, hvordan man kunne løse nogle af de praktiske problemer.
Pelle Dragsted (EL), 2024-10-03:
Jeg synes, at jeg har været meget klar, også senest i dagens aviser.
Lad mig starte med at sige, at der jo er tale om nogle enkeltmedlemmer, der udtaler sig på deres egne vegne.
De repræsenterer ikke Enhedslisten.
Deres holdninger står i strid modsætning til Enhedslistens, og Enhedslistens holdning er klokkeklar: Vi tager afstand fra enhver form for vold og terror mod civile, uanset om den begås af en bevægelse eller en stat.
Vi fordømmer det, der skete den 7. oktober.
Vi fordømmer også den alt for brutale krig, som er blevet ført mod Gazas civilbefolkning siden, og det savner jeg måske nogle gange at ordførerens parti også kunne være lidt klarere i mælet i forhold til.
Jan E. Jørgensen (V), 2024-10-03:
Nej, jeg var nu 23 år, men tak for rosen.
Men det er da pudsigt, at det altid lige er Enhedslisten.
Altså, vi hører jo ikke om, at Socialdemokratiet, SF eller Venstre osv. lægger lokaler til den type foredrag.
Det er altid Enhedslisten, det rammer.
Og jeg hørte Enhedslistens hr. Pelle Dragsted have meget, meget svært ved at svare på spørgsmålet om, hvorvidt de her personer, der så inviterer til den her type arrangementer, og dem, der synes, at man skal genoptage støtten til terrororganisationer i Palæstina osv., skulle ekskluderes.
Kan vi få et klart svar her i dag: Hvis ikke de pågældende personer selv melder sig ud, bliver de så ekskluderet af Enhedslisten?
Pelle Dragsted (EL), 2024-10-03:
Ja, hr. Pelle Dragsted er i det rigtige parti.
Lad mig bare starte fra oven, for der var mange ting, som ordføreren kom ind på.
Jeg deler fuldstændig fordømmelsen af det, som foregik dengang, hvor jeg tror at både ordføreren og jeg var små børn, altså Blekingegadebandens helt forfærdelige gerninger og vanvittige gerninger.
Ordføreren spørger så ind til det her, som jeg tror at Ekstra Bladet eller en anden avis har skrevet om, med, at der har været et møde i Enhedslistens gamle, tidligere lokaler, hvor hr. Torkil Lauesen skulle have været til stede.
Vi er fundamentalt uenige med Blekingegadebanden og alle dens medlemmer.
Jan E. Jørgensen (V), 2024-10-03:
Tak for det.
Han blev kun 22 år gammel.
Og medlemmer af Folketinget for Enhedslisten har siden – for ikke særlig længe siden – mødtes med PFLP.
Enhedslisten har lagt lokaler til et foredrag med et af medlemmerne af Blekingegadebanden, nemlig Torkil Lauesen.
Jeg ved, at hr. Pelle Dragsted har lagt afstand til de her gerninger.
PFLP er en terrororganisation.
Men hvordan kan det være, at vi gang på gang ser Enhedslisten have tætte kontakter til medlemmer af Blekingegadebanden og til folk, der støtter en terrororganisation som PFLP, og at man igen og igen skal ud og tage afstand?
Pelle Dragsted (EL), 2024-10-03:
Det er vi heller ikke i en generel udstrækning, overhovedet.
Vi har tilmed åbnet op for at kigge på sådan noget som at bruge ansigtsgenkendelse.
Altså, det skal ikke være i real time.
Vi skal ikke ud i sådan noget – jeg ved ikke, om ordføreren kan huske filmen »Minority Report« – med, hvad kan man sige, real time-registrering af folks ansigter rundtomkring i bybilledet.
Men vi er sådan set åbne over for at kigge på, at man kan bruge det i en bagudrettet efterforskning med det materiale, man har.
Det er jo ikke et enten-eller.
Danmark er jo f.eks. utrolig kendt for det, der, så vidt jeg husker, hedder Aarhusmodellen, som er et forsøg på at afradikalisere gennem sociale indsatser og gennem forebyggelse.
Det tror jeg også at ordføreren og ordførerens parti er glade for og stolte af.
Så vi skal passe på med at gøre det her så sort-hvidt, som det nogle gange bliver.
Bjørn Brandenborg (S), 2024-10-03:
Tak for det.
Nu har man jo så gentagne gange, i hvert fald i alle bandepakkerne, stemt imod at give politiet de værktøjer, som de har brug for.
Det er ikke mere end et par uger siden, at den svenske justitsminister var i Danmark og vel nærmest undskyldte for, at man har ført en hamrende naiv udlændingepolitik og en forkert retspolitik, hvor man vel har gjort det, som står i partiprogrammet hos Enhedslisten, nemlig at tale noget mere om flere pædagoger og noget om noget mere tryghed og lidt mindre om de reelle problemer, som der er.
Så man har jo alle muligheder i Enhedslisten for at kigge bare til vores naboland for at se, hvor galt det kan gå, hvis man fører en retspolitik, hvor man ikke giver politiet de værktøjer, som de har brug for.
Derfor vil jeg gerne bede ordføreren om at svare på, hvorfor man er så meget imod at give politiet de værktøjer, som de selv beder om.
Pelle Dragsted (EL), 2024-10-03:
Først og fremmest er jeg jo fuldstændig enig med ordføreren i, at det er helt forfærdeligt med den utryghed, som skabes, når f.eks. de her kriminelle bander fra Sverige begynder at operere ind over den danske grænse.
Jeg har selv mange venner, der bor på Nørrebro og i de områder, som er allerhårdest udsat for det her, og det er selvfølgelig ekstremt uroskabende.
I forhold til at Enhedslisten står uden for alle aftaler, vil jeg sige, at det jo ikke passer.
Vi er med i et politiforlig, og så vidt jeg husker, er vi også med i et kriminalforsorgsforlig.
Så det er ikke sådan, at vi står uden for aftaler på retsområdet, absolut ikke.
Vi er meget optaget af det spørgsmål.
Men det er klart, at der er nogle uenigheder.
Ordførerens parti er meget optaget af hårdere straffe.
Vi kan sagtens i nogle tilfælde se på hårdere straffe.
Vi har det bare sådan, at videnskaben er rimelig entydig: Den viser, at det ikke er det, der virker.
Så er det selvfølgelig på den lange bane – og det ved jeg godt er sådan noget, man næsten rødmer af at sige i Socialdemokratiet – forebyggelse, det er en social indsats, og det er at få de her mennesker ind på en anden løbebane end den, de er havnet på.
Bjørn Brandenborg (S), 2024-10-03:
Tak for det.
Vi er desværre i en situation, hvor der stadig væk er rockergrupperinger, indvandrerbander og nu også svenske børnesoldater, som udkæmper kampe på dansk jord.
Derfor har vi jo løbende vedtaget mange forskellige tiltag.
Vi vedtog senest en bandepakke, som balancerer på både at forebygge mere, men så sandelig også at straffe hårdere.
Den aftale stemte Enhedslisten imod.
Det er jo ikke første gang, man har gjort det; man kan vel ligefrem sige, at det er en sædvane, at hver eneste gang der er aftaler på retsområdet, stemmer Enhedslisten imod.
Man er imod at give vores politi de værktøjer, som de har brug for for at kunne bekæmpe alvorlig kriminalitet.
Derfor vil jeg bede ordføreren svare på, hvordan ordføreren mener at vores politi skal stoppe banderne, hvis man som Enhedslisten konsekvent er modstander af at give dem de værktøjer, som de selv beder om, og som de har brug for.
Mona Juul (KF), 2024-10-03:
Tak for det.
Nu, hvor jeg ikke skal svare på et spørgsmål, vil jeg sige tak for debatten, og jeg håber virkelig, at vi fyrer den af, så vi alle sammen kan holde os vågne hele natten.
Så håber jeg også, når vi nu har stået her i rigtig lang tid og lige om lidt igen kommer til at drøfte, hvorfor vi skal køre sådan en maratondebat, at vi så den her gang får en ordentlig aftale om, at vi måske også kunne gøre det på en anden måde en anden god gang.
Pelle Dragsted (EL), 2024-10-03:
Jeg har næsten lyst til at finde det tweet, jeg lavede dagen efter den her forfærdelige terroraktion.
Hamas er ikke bare en terrororganisation.
Hamas er en forfærdelig, reaktionær, islamistisk, antidemokratisk, homofobisk og antisemitisk organisation, som jeg kun kan tage den allerkraftigste afstand fra.